י"ב בחשון התשע"ה
5 בנובמבר 2014

חוזר גופים מוסדיים 2014-92
סיווג: כללי <טיוטה>

**מסלולי השקעה בקופות גמל**

בתוקף סמכותי לפי סעיפים 16, 17, 35 ו- 39(ב)(1) לחוק הפיקוח על שירותים פיננסיים (קופות גמל), התשס"ה-2005, (להלן – **חוק הפיקוח על קופות גמל**) ולפי סעיפים 2(ב) ו-42 לחוק הפיקוח על שירותים פיננסיים (ביטוח), התשמ"א-1981, (להלן – **חוק הפיקוח על הביטוח**), ולאחר התייעצות עם הוועדה המייעצת, אני מורה כדלקמן:

1. **כללי**

כיום מרבית הכספים במוצרי החיסכון הפנסיוני מנוהלים על ידי הגופים המוסדיים במסלולים "כלליים" ללא התחשבות במאפייניו של כל חוסך וחוסך, לרבות בגילו. מצב דברים זה מביא לכך שחלק ניכר מהעמיתים חשופים לסיכוני השקעה במוצר החיסכון הפנסיוני שבו הם חוסכים, אשר אינם עולים בקנה אחד עם רמת הסיכון המתאימה להם על פי מאפייניהם.

מטרת חוזר זה לקבוע כללים להקמת מסלולי ברירת מחדל המותאמים לגיל העמיתים בקופות גמל. כמו כן, על מנת לאפשר לעמית לקבל החלטה מושכלת בנוגע למסלול ההשקעה המתאים לצרכיו ולמנוע את הטעייתו, במקרים שבהם העמית בוחר באופן אקטיבי את מסלול ההשקעה אליו ישויכו חסכונותיו, מסדיר החוזר כללים אחידים לקביעת שמות ומדיניות השקעה במסלולים השונים (מתמחים ושאינם מתמחים).

1. **הגדרות**

**איגרת חוב מיועדת –** כהגדרתה בתקנות הפיקוח על שירותים פיננסיים (ביטוח)(דרכי השקעת ההון והקרנות של מבטח וניהול התחייבויותיו), התשס"א-2001;

**איגרת חוב מסוג "ערד" וקרן חדשה מקיפה –** כהגדרתן בסעיף 2(ו) לחוק הפיקוח על קופות גמל;

**בעל רישיון** – כהגדרתו בחוק הפיקוח על שירותים פיננסיים (ייעוץ שיווק ומערכת סליקה פנסיונים), התשס"ה – 2005, למעט סוכן פנסיוני שהוא אחד מהמנויים בסעיפים קטנים 3(2) ו-(3) לחוק זה;

**זכאי קיים –** מי שהיה זכאי לקבל קצבה מקרן חדשה מקיפה לפני יום 1 בינואר 2004;

**מדד המחירים לצרכן** – מדד המחירים לצרכן שמפרסמת הלשכה המרכזית לסטטיסטיקה;

**מדיניות ההשקעה התקנונית** – מדיניות ההשקעה הקבועה בתקנון הקופה במקרה של קופת גמל שאינה קופת ביטוח, או בנספח מסלולי ההשקעה במקרה של קופת ביטוח או פוליסה שאינה קופת ביטוח;

**מדיניות השקעה צפויה –** כמשמעותה בחוזר גופים מוסדיים 2009-9-13 שעניינו הצהרה מראש של גוף מוסדי על מדיניות השקעה שלו;

**מודל השקעות תלוי גיל –** מסלולי ברירת המחדל והתנאים לצירוף עמיתים למסלולים אלה ולמעבר עמיתים ביניהם כאמור בסעיף 4 לחוזר זה;

**מודל השקעות תלוי גיל ומאפיינים נוספים** – מסלולי השקעה והתנאים למעבר עמיתים ביניהם כאמור בסעיף 6(ב) לחוזר זה;

**מסלול ברירת מחדל –** מסלול השקעה הנכלל במודל השקעה תלוי גיל כאמור בסעיף 4 לחוזר זה;

**מסלולי מקבלי קצבה, מסלול בסיסי למקבלי קצבה ומסלול נוסף למקבלי קצבה** - כמשמעם בסעיף 5 לחוזר זה;

**מסלול כללי** – מסלול השקעה שאינו מסלול מתמחה, אינו מסלול ברירת מחדל ואינו מסלול למקבלי קצבה;

**מסלול מתמחה** – מסלול מתמחה באפיק השקעה, מסלול מתמחה בתחום השקעה, מסלול מתמחה במכשיר השקעה, מסלול מתמחה משולב, מסלול מתמחה באוכלוסיית יעד או מסלול מתמחה אחר;

**מסלול מתמחה אחר –** מסלול השקעה מתמחה שאישר הממונה בהתאם לסעיף 6(ג) לחוזר זה;

**מסלול מתמחה באפיק השקעה** – מסלול השקעה מתמחה שההתמחות בו היא בחשיפה לנכסים מסוג מסוים;

**מסלול מתמחה במכשיר השקעה –** מסלול השקעה המתמחה בחשיפה למדד העונה על התנאים המנויים בסעיף 6 לחוזר גופים מוסדיים 2012-9-9 שעניינו כללי השקעה החלים על גופים מוסדיים;

**מסלול מתמחה בתחום השקעה** – מסלול השקעה מתמחה שההתמחות בו אינה מגבילה את החשיפה לנכסים בהם ניתן להשקיע במסלול אלא יש בו הגבלה אחרת, כגון "חו"ל";

**מסלול מתמחה משולב –** מסלול השקעה אשר הגוף המוסדי קבע לגביו מגבלת השקעה לעניין חשיפה למניותואגרות חוב;

**מסלול מתמחה באוכלוסיית יעד –** מסלול שקבע גוף מוסדי לגביו אוכלוסיית יעד במדיניות ההשקעה התקנונית כאמור בהוראות סעיף 7(ג) לחוזר זה;

**מקבל קצבה –** מי שקופת הגמל משלמת לו קצבת זקנה, קצבת שאירים או קצבת נכות;

**עמית –** למעט עמית שיתופי;

**עמית חדש –** אחד מאלה:

1. עמית אשר נפתח עבורו חשבון בקופת גמל לאחר יום התחילה ולאותו עמית אין חשבון אחר בקופת הגמל, לרבות עמית שנפתח עבורו חשבון לצורך העברת כספים מקופת גמל אחרת לפי תקנות ההעברה;
2. עמית אשר פתח חשבון נוסף בקופת גמל לאחר יום התחילה, לרבות חשבון שנפתח לצורך העברת כספים לפי תקנות ההעברה לאחר יום התחילה, ויראו בו עמית חדש לעניין החשבון הנוסף בלבד;

**פוליסה שאינה קופת ביטוח** – פוליסת ביטוח שהוצאה על פי תכנית ביטוח משולבת בחיסכון שאינה קופת ביטוח;

**קופת גמל** –למעט קופת גמל מרכזית, קרן ותיקה, קופת גמל לדמי מחלה, קופת גמל בניהול אישי, קופת גמל לחופשה, קופת גמל למטרה אחרת, קופת ביטוח מבטיחת תשואה ישנה, קופת הגמל התגמולים והפיצויים של עובדי בנק לאומי וקופת התגמולים והפיצויים של עובדי בנק לאומי למשכנתאות;

**קופת ביטוח מבטיחת תשואה ישנה –** תוכנית ביטוח חיים מבטיחת תשואה שיש כנגד התחייבויותיה, כולן או חלקן, איגרות חוב מיועדות, ואשר שווקה לפני שנת 1991;

**קופת גמל מבטיחת תשואה, קצבת זקנה, קצבת נכות וקצבת שאירים –** כהגדרתן בתקנות דמי ניהול;

**תחילית –**

1. בקופת גמל שאינה קופת ביטוח – שם קופת הגמל או שם קצר של קופת הגמל, לפי העניין, כפי שנקבע במערכות המקוונות של אגף שוק ההון, ביטוח וחיסכון (להלן: "**האגף**");
2. בקופת ביטוח או פוליסה שאינה קופת ביטוח – שם חברת הביטוח או שם קצר של חברת הביטוח, לפי העניין, כפי שנקבע במערכות המקוונות של האגף;

**תקנון הקופה** – תקנון קופת גמל שאינה קופת ביטוח;

**תקנות דמי ניהול** – תקנות הפיקוח על שירותים פיננסיים (קופות גמל)(דמי ניהול), התשע"ב-2012;

**תקנות ההעברה** - תקנות הפיקוח על שירותים פיננסיים (קופות גמל)(העברת כספים בין קופות גמל), התשס"ח-2008;

**תקנות כיסויים ביטוחיים** – תקנות הפיקוח על שירותים פיננסיים (קופות גמל)(כיסויים ביטוחיים בקופות גמל), התשע"ג-2013.

1. **כללים לניהול מסלולי השקעה בקופת גמל שאינה קרן השתלמות**

גוף מוסדי ינהל, בכל אחת מקופות הגמל שאינן קרנות השתלמות שבניהולו, מסלולי השקעה כמפורט להלן:

* 1. מסלולי השקעה אשר בהם ינוהלו כספי עמיתים חדשים שלא בחרו במסלול השקעה אחר, במסגרת מודל השקעות תלוי גיל, כמפורט בסעיף 4 להלן;
	2. מסלולי השקעה המיועדים למקבלי קצבאות כמפורט בסעיף 5 להלן;
	3. מסלולי השקעה מתמחים כמפורט בסעיף 6 להלן, לפי בחירת הגוף המוסדי.
1. **מודל השקעות תלוי גיל**
	1. מודל השקעות תלוי גיל יכלול מסלולי השקעה כמפורט להלן, והכל לעניין נכסי עמיתים שלא משתלמת להם קצבה:
		1. מסלול השקעה אחד שמדיניות ההשקעה בו מתאימה לעמיתים אשר גילם אינו עולה על 50;
		2. מסלול השקעה אחד שמדיניות ההשקעה בו מתאימה לעמיתים שגילם לפחות 50 ואינו עולה על 60;
		3. מסלול השקעה אחד שמדיניות ההשקעה בו מתאימה לעמיתים שגילם לפחות 60.
	2. החל ביום התחילה יצרף גוף מוסדי עמית חדש לאחד ממסלולי ברירת המחדל המתאים לגילו או למסלול למקבלי קצבה, לפי העניין, אלא אם כן ביקש עמית חדש שאינו מקבל קצבה להצטרף למסלול אחר.
	3. גוף מוסדי ישייך עמית החוסך במסלול ברירת מחדל אשר הגיע לגיל שקיים בו מסלול ברירת מחדל אחר המתאים לגילו לאותו מסלול ברירת מחדל אחר, בתחילת הרבעון שלאחר המועד בו העמית הגיע לגיל בו קיים מסלול ברירת מחדל אחר כאמור.
	4. גוף מוסדי יודיע לעמית על השיוך האמור בסעיף קטן (ג) לעיל, במסגרת הדיווח לעמיתים, הרבעוני או השנתי, העוקב למועד בו תבוצע ההעברה, בהודעה אשר תכלול את המפורט להלן:
		1. הסיבה שבשלה בוצע השיוך;
		2. מדיניות ההשקעה הצפויה לפני השינוי ולאחריו;
		3. מידע אודות זכותו של כל עמית להעביר בכל עת את כספיו, כולם או חלקם, מכל מסלול לכל מסלול אחר באותה הקופה כפי שיבחר, והכול בכפוף להוראות הדין.
	5. עמית שאינו עמית חדש יהיה רשאי להצטרף, אם בחר בכך, למסלול ברירת המחדל המתאים לגילו, לפי העניין, ויחולו בעניינו הוראות סעיף קטן (ג).
	6. עמית יהיה רשאי להצטרף, אם בחר בכך, למסלול ברירת מחדל שאינו מתאים לגילו, וכן לבחור להישאר במסלול ברירת מחדל שאינו מתאים עוד לגילו, לפי העניין, זולת אם החליט הגוף המוסדי שלא לאפשר לעמיתים להצטרף או להישאר במסלול ברירת מחדל כאמור.
	7. הצטרף עמית חדש לאחר יום התחילה, שלא באמצעות בעל רישיון, למסלול השקעה שאינו מסלול ברירת המחדל המתאים לו לפי גילו, יודיע לו הגוף המוסדי בכתב, בתוך 30 ימים ממועד הצטרפותו, על קיומו של מסלול השקעה המתאים לגילו במסגרת מודל ההשקעה תלוי הגיל ועל אפשרותו לעבור למסלול זה. הודעה כאמור תכלול בנוסף פירוט של מודל ההשקעה תלוי הגיל כמפורט ברשימת מסלולי ההשקעה.
	8. גוף מוסדי יישלח הודעה נפרדת בנוסח המפורט בנספח א' לחוזר זה לעמיתים במסלולים כלליים בקופות הגמל שאינן קרנות השתלמות שבניהולו לא יאוחר מיום 31 במרץ 2016.
2. **מסלול למקבלי קצבאות**
	1. גוף מוסדי המנהל קופת גמל משלמת לקצבה או קופת ביטוח ינהל חשבון נפרד אחד שבו ינוהלו הנכסים העומדים כנגד כל ההתחייבויות כלפי כל מקבלי הקצבאות ויקים מסלול השקעה אחד לניהול אותם נכסים (להלן – **מסלול בסיסי למקבלי קצבה**).
	2. על אף האמור בסעיף קטן (א), חברה מנהלת של קרן חדשה מקיפה תנהל חשבון נפרד אחד שבו ינוהלו הנכסים העומדים כנגד כל ההתחייבויות כלפי מקבלי קצבאות, שאינם זכאים קיימים, וחשבון נפרד אחד שבו ינוהלו כל הנכסים העומדים כנגד כל ההתחייבויות כלפי זכאים קיימים, ותקים מסלול השקעה אחד לכל אחד מהחשבונות האמורים.
	3. על אף האמור בסעיפים קטנים (א) ו-(ב), גוף מוסדי המנהל קופת גמל משלמת לקצבה רשאי לנהל מסלול השקעה נוסף למקבלי קצבאות זקנה, שאינם זכאים קיימים, שבו ינוהלו הנכסים העומדים כנגד ההתחייבויות כלפי מקבלי קצבאות זקנה, בשל סכומי קצבה של עמית אשר עולים על סכום הקצבה המזערי, כהגדרתו בסעיף 23(ה) לחוק הפיקוח על קופות גמל, ואשר ביקשו כי הנכסים האמורים, כולם או חלקם, ינוהלו בחשבון כאמור (להלן – **מסלול נוסף למקבלי קצבה**).
3. **מסלולי השקעה מתמחים**

גוף מוסדי יהיה רשאי לנהל בקופת גמל שאינה קרן השתלמות מסלולי השקעה מתמחים כמפורט להלן:

* 1. מסלולי השקעה מתמחים באפיק השקעה, בתחום השקעה או במכשיר השקעה ומסלולי השקעה מתמחים משולבים ובלבד שהתקיימו התנאים הבאים:
		1. דירקטוריון הגוף המוסדי אישר כי מדיניות ההשקעה התקנונית של המסלול שונה באופן מובהק ממדיניות ההשקעות התקנונית של כל מסלול מתמחה אחר באותה קופת גמל או באותו נספח מסלולי השקעה, לפי העניין, והדירקטוריון נימק את החלטתו;
		2. מדיניות ההשקעה התקנונית מופיעה ברשימת מסלולי ההשקעה או שמדיניות ההשקעה התקנונית אינה מופיעה ברשימת מסלולי ההשקעה אך הגוף המוסדי קיבל את אישור הממונה להקים מסלול כאמור.
	2. מסלולים מתמחים המותאמים לגיל העמיתים ולמאפיינים נוספים, ובלבד שהתקיימו לגביהם התנאים הבאים:
		1. ההבחנה בין מאפייני העמיתים תהיה לעניין הבדלים המשליכים על אופן ניהול ההשקעות במסלול (לדוגמא, "אוהבי סיכון" וכדומה);
		2. נוסף על האמור בסעיף קטן (1) תהיה הבחנה בין המסלולים לעניין גיל העמיתים שתהיה זהה בכל עת להבחנה בין המסלולים במודל ההשקעות תלוי הגיל בו בחר הגוף המוסדי;
		3. דירקטוריון הגוף המוסדי יקבע את התנאים בהם ישויכו עמיתים למסלולים בהתאם למאפייניהם;
		4. הגוף המוסדי יישלח, אחת לשנתיים, הודעה לעמית במסלול, אשר תכלול את המפורט להלן:
			1. שם המסלול בו נמצא העמית, מדיניות ההשקעות התקנונית במסלול ומדיניות ההשקעה הצפויה בו;
			2. מאפייני העמית לפיהם נמצא מתאים למסלול;
			3. בקשה מהעמית לבדוק האם חל שינוי במאפיינים אלה, או במאפיינים אחרים שיפורטו בהודעה, אשר דירקטוריון הגוף המוסדי קבע כי יש בשינוי בהם כדי לגרום להעברתו בין מסלולים במסגרת מודל ההשקעות תלוי הגיל ומאפיינים נוספים, כאמור בסעיף 3 לעיל.
		5. גוף מוסדי ישייך עמיתים למסלולים במסגרת מודל ההשקעה תלוי הגיל ומאפיינים נוספים במקרים אלה:
			1. לפי גיל העמית – כאמור בסעיפים 4(ג) ו-(ד), לפי העניין;
			2. בשל שינויים במאפייני העמית – מצא הגוף המוסדי כי העמית אינו נמצא במסלול המתאים לו בהתאם למודל ההשקעות תלוי הגיל ומאפיינים נוספים שקבע הגוף המוסדי, יודיע לעמית בתוך 30 ימים על כוונתו לשייכו למסלול המתאים לו לפי המודל, בתחילת הרבעון שלאחר 45 ימים ממועד משלוח ההודעה, ויציין את הסיבה שבשלה אין המסלול שהעמית נמצא בו מתאים לו לפי המודל; לא הודיע העמית, בכתב, כי ברצונו להישאר במסלול שהוא נמצא בו או לעבור למסלול אחר כלשהו, עד 15 ימי עסקים לפני תחילת הרבעון האמור, ישייכו הגוף המוסדי למסלול המתאים לו לפי המודל.
		6. מדיניות ההשקעה התקנונית מופיעה ברשימת מסלולי ההשקעה או שמדיניות ההשקעה התקנונית אינה מופיעה ברשימת מסלולי ההשקעה אך הגוף המוסדי קיבל את אישור הממונה להקים מסלול כאמור.
	3. מסלולים מתמחים אחרים לפי אישור הממונה ובהתאם למפורט ברשימת מסלולי ההשקעה.
1. **כללים לניהול מסלולי השקעה בקרנות השתלמות ובפוליסות שאינן קופות ביטוח**

גוף מוסדי יהיה רשאי לנהל בקרנות השתלמות ובפוליסות ביטוח שאינן קופות ביטוח מסלולי השקעה כמפורט להלן:

* 1. מסלול כללי אחד בלבד, ובלבד שמדיניות ההשקעה התקנונית במסלול תהיה כמפורט ברשימת מסלולי ההשקעה.
	2. מסלולים מתמחים משולבים, מסלולים מתמחים באפיק השקעה, בתחום השקעה או במכשיר השקעה ובלבד שהתקיימו לגביהם התנאים המפורטים בסעיף 6(א) לעיל.
	3. מסלולים מתמחים באוכלוסיות יעד, ובלבד שהתקיימו לגביהם התנאים הבאים:
		1. ההבחנה בין אוכלוסיות היעד תהיה לעניין הבדלים המשליכים על אופן ניהול ההשקעות במסלול (לדוגמא, "אוהבי סיכון", "מייעדים למשיכה בשנה הקרובה" וכדומה);
		2. דירקטוריון הגוף המוסדי אישר, בהחלטה מנומקת, כי:
			1. אוכלוסיית היעד הקבועה במדיניות ההשקעה התקנונית של המסלול שונה באופן מובהק מאוכלוסיית היעד הקבועה במדיניות ההשקעה התקנונית של כל מסלול מתמחה באוכלוסיית יעד אחרת באותה קופת גמל או באותו נספח מסלולי השקעה, לפי העניין;
			2. מדיניות ההשקעה התקנונית של המסלול שונה באופן מובהק ממדיניות ההשקעות התקנונית של כל מסלול מתמחה אחר באותה קופת גמל או באותו נספח מסלולי השקעה, לפי העניין.
		3. מדיניות ההשקעה התקנונית מופיעה ברשימת מסלולי ההשקעה או שמדיניות ההשקעה התקנונית אינה מופיעה ברשימת מסלולי ההשקעה אך הגוף המוסדי קיבל את אישור הממונה להקים מסלול כאמור.
	4. מסלולים מתמחים אחרים לפי אישור הממונה ובהתאם למפורט ברשימת מסלולי ההשקעה.
1. **איסור הטעיה בשם של קופת גמל או מסלול השקעה**

גוף מוסדי לא יכנה קופת גמל, מסלול כללי בקופת גמל, פוליסה שאינה קופת ביטוח, בשם מטעה או העולה ממנו הבטחה להשגת או עמידה בקריטריון איכותי או כמותי או בשם שניתן להסיק ממנו על אופן ניהול ההשקעות בקופה או במסלול. לדוגמא: בטוחה, רווחית, סולידית, יציבה, איתנה, אגרסיבית.

1. **כללים להתאמת שמו של מסלול השקעה למדיניות ההשקעה במסלול**
	1. שמו של מסלול השקעה יותאם למדיניות ההשקעה התקנונית בהתאם למפורט ברשימת מסלולי ההשקעה.
	2. גוף מוסדי לא ישתמש בשם המופיע ברשימת מסלולי ההשקעה עבור מסלול השקעה שמדיניות ההשקעה התקנונית שלו שונה ממדיניות ההשקעה המתאימה לו ברשימת מסלולי ההשקעה.
2. **רשימת מסלולי ההשקעה**
	1. באתר האינטרנט של אגף שוק ההון, ביטוח וחיסכון במשרד האוצר תפורסם רשימת מסלולי ההשקעה, שבה תפורט מדיניות ההשקעה התקנונית במסלולי ההשקעה השונים ושם המסלול המתאים למדיניות השקעה כאמור.
	2. בחר הגוף המוסדי במדיניות השקעה תקנונית שאינה מופיעה ברשימת מסלולי ההשקעה וקיבל את אישור הממונה להקמת מסלול כאמור לאחר יום תחילתו של חוזר זה, יתווספו מדיניות ההשקעה במסלול והשם המתאים למסלול לרשימת מסלולי ההשקעה.
	3. סבר הממונה כי נדרש שינוי במדיניות ההשקעה המפורטת ברשימת מסלולי ההשקעה או בשם המתאים למסלול המופיע ברשימת מסלולי ההשקעה, יחול המפורט להלן:
		1. יודיע הממונה לגופים המוסדיים על שינוי ברשימת מסלולי ההשקעה;
		2. הודיע הממונה על שינוי כאמור, על הגופים המוסדיים לבצע את השינויים הנדרשים בתקנון הקופה או בנספח מסלולי ההשקעה בפוליסה, לפי העניין, בתוך שלושה חודשים, אלא אם הודיע הממונה אחרת בהודעה כאמור בפסקה (1) לעיל.
3. **עיגון מסלולי ההשקעה בתקנון או בפוליסה ופרסומם באתר האינטרנט של גוף מוסדי**
	1. מסלולי ההשקעה שמנהל הגוף המוסדי בקופת גמל או בפוליסה שאינה קופת ביטוח, לפי העניין, יעוגנו בתקנון הקופה במקרה של קופת גמל שאינה קופת ביטוח, או בנספח מסלולי ההשקעה במקרה של קופת ביטוח או פוליסה שאינה קופת ביטוח, בהתאם למפורט ברשימת מסלולי ההשקעה, כאשר מסלולי ברירת המחדל יופיעו תחילה.
	2. בתקנון של קופת גמל שאינה קרן השתלמות או בפוליסה של קופת ביטוח, ייקבע בנוסף לאמור בסעיף קטן (א) כי עמית המשויך למסלול ברירת מחדל שאינו מתאים עוד לגילו לפי המודל, ישויך למסלול ברירת המחדל המתאים לגילו או לתאריך לידתו, לפי העניין, וזאת מבלי לגרוע מזכותו של עמית שטרם החל לקבל קצבה מהקופה, להודיע על רצונו לעבור לכל מסלול השקעה אחר בקופה, או להישאר באותו מסלול, אם מאפשר זאת הגוף המוסדי, והכל בהתאם להוראות סעיף 4 לעיל.
	3. רשימת מסלולי ההשקעה שמנהל גוף מוסדי בקופת גמל, כפי שהיא מצויה בתקנון הקופה או בנספח מסלולי ההשקעה בפוליסה, לפי העניין, תצורף לטופסי ההצטרפות לקופת הגמל לא יאוחר מיום תחילתו של חוזר זה.
4. **שינוי מדיניות השקעה תקנונית במסלול השקעה**
	1. שינוי מדיניות השקעה תקנונית של מסלול השקעה יהיה בהתאם לאחד מהמקרים המפורטים להלן, ובלבד שנשלחה הודעה לעמיתים כאמור בסעיף קטן (ג) להלן:
		1. גוף מוסדי רשאי לשנות התמחות במסלול השקעה מתמחה, לרבות להוסיף התמחות משנה כמפורט ברשימת מסלולי ההשקעה ובלבד שהדירקטוריון אישר כי שינוי ההתמחות כאמור מיטיב לשקף את תמהיל ההשקעות במסלול המתמחה, כפי שהתנהל המסלול בכל אחת מהשנים החל משנה מיום הקמתו;
		2. גוף מוסדי רשאי לשנות את מדיניות ההשקעה התקנונית של מסלול השקעה ממסלול כללי למסלול מתמחה, ובלבד שבתמהיל ההשקעה של המסלול, בכל אחת מהשנים החל משנה מיום הקמתו, שיעור החשיפה הממוצע באפיק ההשקעה או בתחום ההשקעה שיופיע בשם המסלול המתמחה לא פחת מ-75%;
	2. על אף האמור בסעיף קטן (א) לעיל, רשאי גוף מוסדי לשנות את מדיניות ההשקעה התקנונית גם במקרים שלא מפורטים בסעיף האמור, ובלבד -
		1. שדירקטוריון הגוף המוסדי נימק את החלטתו לבצע שינוי במדיניות ההשקעה התקנונית כאמור;
		2. שהגוף המוסדי יישלח את ההודעה לעמיתים כאמור בסעיף קטן (ג) להלן במסגרת הודעה נפרדת במכתב נפרד.
	3. גוף מוסדי אשר מבקש לבצע שינוי במדיניות השקעה תקנונית של מסלול השקעה, יודיע לעמיתים אודות השינוי האמור לפחות 45 ימים ולכל היותר שלושה חודשים לפני המועד המתוכנן לביצועו, בהודעה אשר תכלול את המפורט להלן:
		1. פירוט של הנימוקים לשינוי;
		2. הסבר לגבי משמעות השינוי לעניין גמישות ניהול ההשקעות באותו המסלול;
		3. השוואה בין מדיניות ההשקעה התקנונית לפני השינוי ולאחריו;
		4. במקרה של שינוי התמחות ממסלול כללי למסלול המתמחה באוכלוסיית יעד או למסלול המתמחה בתחום השקעה או ממסלול המתמחה באחד מאלה למסלול כללי, יוסיף הגוף המוסדי לגבי המסלול הכללי, המסלול המתמחה באוכלוסיית יעד או המסלול המתמחה בתחום השקעה, לפי העניין, את מדיניות ההשקעה הצפויה לפני השינוי או אחריו, לפי העניין, ותמהיל ההשקעה בפועל לפני השינוי;
		5. מידע אודות זכותו של כל עמית להעביר בכל עת את כספיו, כולם או חלקם, מכל מסלול לכל מסלול אחר באותה הקופה כפי שיבחר, והכול בכפוף להוראות הדין;
		6. מידע אודות זכותו של כל עמית להעביר בכל עת את כספיו, כולם או חלקם, מכל קופת גמל לכל קופת גמל אחרת לאותה מטרה כפי שיבחר, והכול בכפוף להוראות הדין.
5. **חריגה ממדיניות השקעה תקנונית**
	1. במהלך השנה הראשונה מיום הקמת המסלול, יהיה גוף מוסדי רשאי לחרוג ממדיניות ההשקעות התקנונית כל עוד יתרת הנכסים במסלול לדעת הגוף המוסדי אינה מספקת לצורך ניהול ההשקעות במסלול בהתאם למדיניות ההשקעות התקנונית שנקבעה במסלול;
	2. על חריגות ממדיניות ההשקעה התקנונית, למעט חריגות כאמור בסעיף קטן (א) לעיל, יחולו הוראות סעיף 3 לחוזר 2013-9-13 שעניינו כללי השקעה החלים על גופים מוסדיים, למעט הוראות סעיף קטן (ו). לעניין זה, ייראו בחריגה ממדיניות ההשקעה התקנונית שנגרמה בשל ביצוע מיזוג של קופות גמל כחריגה פאסיבית כמשמעותה בסעיף האמור.
6. **סגירת מסלול השקעה**

גוף מוסדי רשאי לסגור מסלול השקעה רק אם אין במסלול עמיתים או נכסים מנוהלים, וכן באמצעות ביצוע הליך של מיזוג בהתאם להוראות הדין.

1. **תחולה**
	1. הוראות חוזר זה חלות על כל הגופים המוסדיים המנהלים קופות גמל כהגדרתן בחוזר זה או המנהלים פוליסות ביטוח חיים שאינן קופות ביטוח.
	2. הוראות חוזר זה לא יחולו על:
		1. קופת גמל מבטיחת תשואה לגבי כספים המנוהלים במסלול השקעה שיש בו הבטחת תשואה מזערית או קבועה;
		2. פוליסות ביטוח חיים ששווקו לפני תחילת חוזר זה.

1. **תחילה**

תחילתו של חוזר זה ביום 1 בינואר 2016 (בחוזר זה – **יום התחילה**).

1. **הוראת מעבר**
	1. גוף מוסדי יתאים לאמור בחוזר זה את מסלולי ההשקעה הקיימים בקופות גמל שבניהולו ביום תחילתו של חוזר זה ואשר אינם מתנהלים בהתאם להוראות החוזר, עד ליום 31 במרץ 2016.
	2. בקופות גמל שאינן קרנות השתלמות ושאינן פוליסות ביטוח שאינן קופות ביטוח – על אף האמור בסעיף (א) גוף מוסדי רשאי להמשיך ולנהל מסלולי השקעה כלליים ובלבד שמסלולים אלה יהיו סגורים להצטרפות של עמיתים חדשים החל מיום התחילה.
	3. יידוע עמיתים אודות שינוי מדיניות ההשקעה במסלול בו הם חוסכים, ככל שיידרש שינוי כאמור לצורך התאמת המסלול לחוזר זה, יהיה בהתאם לאמור בסעיף 12 לעיל.
2. **ביטול תוקף**

הוראות חוזר גמל 2003/10 וחוזר ביטוח 2003/15 בטלות.

 דורית סלינגר

 הממונה על שוק ההון ביטוח וחסכון

**נספח א – הודעה על פתיחת מסלולי השקעה תלויי גיל**

**[\*** שדות אשר מסומנים בסוגריים מרובעים או בקו תחתון יושלמו על ידי הגוף המוסדי בהתאם למפורט בהערת השוליים.]

**א.ג.נ,**

**הנדון: באפשרותך לחסוך במסגרת מודל השקעה תלוי גיל**

את/ה חוסך/כת במסלול ההשקעה \_\_\_\_\_[[1]](#footnote-1) . מדיניות ההשקעה במסלול זה נקבעת על ידי ועדת ההשקעות של הגוף המוסדי [תחת המגבלה ש\_\_\_\_\_\_[[2]](#footnote-2)]. במסלול זה מנוהלים כספי חוסכים בגילאים שונים באותו האופן.

באפשרותך להעביר את החיסכון ל"מודל השקעה תלוי גיל".

מסלולי ההשקעה במסגרת המודל הם:

* מסלול לבני 50 ומטה
* מסלול לבני 60-50
* מסלול לבני 60 ומעלה

על מנת לעבור למסלול ההשקעה המתאים לגילך במסגרת המודל עליך למלא את טופס "בקשה להעברת כספים בין מסלולי השקעה" שניתן להוריד בקישור \_\_\_\_\_\_\_\_\_\_\_\_\_\_\_\_\_[[3]](#footnote-3) ולהעבירו אלינו, בצירוף \_\_\_\_\_[[4]](#footnote-4).

אנו נעביר את כספי החיסכון שלך בהתאם לבקשתך בתוך 3 ימי עסקים מהיום בו תעביר אלינו את טופס הבקשה כשהוא מלא כנדרש וחתום, בצירוף המסמכים הנדרשים.

אם ברצונך שההפקדות השוטפות שלך יהיו למסלול המתאים לגילך במסגרת מודל ההשקעה תלוי הגיל, עליך לציין זאת במסגרת הטופס [וכן להעביר אלינו, בנוסף על האמור לעיל, גם \_\_\_\_\_\_[[5]](#footnote-5)].

**רשימת מסלולי ההשקעה (תפורסם בנפרד מהחוזר)**

**תוכן:**

1. מודל השקעות תלוי גיל ומסלול למקבלי קצבאות.
2. מסלולים מתמחים:
	1. מודל השקעות תלויי גיל ומאפיינים נוספים;
	2. התמחות באפיק השקעה – אג"ח ;
	3. התמחות באפיק השקעה – מניות;
	4. התמחות באפיק השקעה – מטבע;
	5. התמחות באפיק השקעה – כספי;
	6. התמחות בתחום השקעה – חו"ל;
	7. התמחות במכשיר השקעה – מחקה מדד;
	8. מסלולים מתמחים משולבים;
	9. מתמחה אחר (הלכתי, (IRA.
3. מסלולים כלליים בקרנות השתלמות ובפוליסות ביטוח שאינן קופות ביטוח.
4. מסלולים מתמחים באוכלוסיות יעד בקרנות השתלמות ובפוליסות ביטוח שאינן קופות ביטוח
5. תוספות למדיניות ההשקעה התקנונית.

**מקרא**

ברשימה זו:

"החוזר" – חוזרXXX שעניינו מדיניות השקעה ושמות מסלולי השקעה.

"תחילית" – כהגדרתה בחוזר.

"[XXX]" – שדות שגוף מוסדי רשאי להוסיף או שגוף מוסדי חייב להוסיף בתנאים מסויימים, לפי העניין.

"XXX" – שדות חובה, להשלמה מתוך רשימת ערכים נתונה.

**מודל השקעות תלוי גיל – מסלולי ברירת המחדל**

מדיניות ההשקעה התקנונית ושמות מסלולי ברירת המחדל יופיעו בתקנון הקופה או בנספח מסלולי ההשקעה בפוליסה כמפורט להלן:

"

מודל השקעות תלוי גיל

מסלולי ההשקעה במסגרת המודל הם:

* *תחילית*, מסלול לבני 50 ומטה [פסיבי]
* *תחילית,* מסלול לבני 50-60 [פסיבי]
* *תחילית,* מסלול לבני 60 ומעלה [פסיבי]

עמית יועבר בין המסלולים השונים, בהתאם לגילו.

נכסי המסלולים יהיו חשופים לנכסים שונים בכפוף להוראות הדין. הנכסים יושקעו על פי שיקול דעתה של ועדת ההשקעות, בהתחשב, בין היתר, בגילאי העמיתים בכל מסלול. / נכסי המסלול יהיו חשופים רק למדדים מתוך רשימת המדדים העונים על התנאים המנויים בסעיף 6 לחוזר גופים מוסדיים 2012-9-9 שעניינו כללי השקעה החלים על גופים מוסדיים. שיעור החשיפה למדדים השונים יהיה בכפוף להוראות הדין ובכפוף לשיקול דעתה של ועדת ההשקעות בהתחשב, בין היתר, בגילאי העמיתים בכל מסלול.

מסלולים אלה הם מסלולי ברירת המחדל בעת הצטרפות לקופת הגמל, ועמית יצורף אליהם, בעת הצטרפותו לקופת הגמל, בהתאם לגילו, אלא אם בחר אחרת.

עמית [שטרם החל לקבל קצבה] רשאי/לא רשאי לעבור למסלול השקעה במסגרת המודל שאינו מתאים לגילו או להשאר במסלול כאמור.

**מסלולים למקבלי קצבה**

מדיניות השקעה תקנונית של מסלול למקבלי קצבה תהיה בהתאם למפורט בטבלה א' להלן ושם מסלול למקבלי קצבה יהיה:

"*תחילית*, מסלול בסיסי/נוסף למקבלי קצבה [התמחות] [לזכאים קיימים]"

כאשר:

1. שדה התמחות (בסוגריים מרובעים) ימולא בהתאם לאמור לעניין שמות מסלולים מתמחים כמפורט להלן, החל מהמילה שלאחר המילה "מסלול".
2. שדה "לזכאים קיימים" יתווסף לשם המסלול אם המסלול מיועד לזכאים קיימים כאמור בסעיף 5(ב) לחוזר.

|  |
| --- |
| **טבלה א' – התמחות משנה מנפיק** |
| **סוג מסלול למקבלי קצבה** | **מדיניות השקעה תקנונית**  |
| מסלול בסיסי למקבלי קצבה כהגדרתו בסעיף 3(א) לחוזר | נכסי המסלול יהיו חשופים לנכסים מסוגים שונים בכפוף להוראות הדין. ההשקעות במסלול תהיינה בסמכותה ובאחריותה הבלעדית של ועדת ההשקעות. |
| מסלול נוסף למקבלי קצבה כהגדרתו בסעיף 5(ג) לחוזר | מדיניות ההשקעה תהיה לפי המפורט להלן לעניין מדיניות ההשקעה התקנונית במסלולים מתמחים, ובהתאם להתמחות בה בחר הגוף המוסדי עבור המסלול.  |
| בקרן חדשה מקיפה – מסלול למקבלי קצבה המיועד לזכאים קיימים כמשמעו בסעיף 5(ב) לחוזר | נכסי המסלול יהיו חשופים לנכסים מסוגים שונים בכפוף להוראות הדין. ההשקעות במסלול תהיינה בסמכותה ובאחריותה הבלעדית של ועדת ההשקעות. המסלול מיועד למי שהיה זכאי לקבל קצבה מקרן חדשה מקיפה לפני יום ז' בטבת התשס"ד (1 בינואר 2004). |

**מסלולים מתמחים**

**מודל השקעות תלוי גיל ומאפיינים נוספים**

מודל השקעות תלוי גיל ומאפיינים נוספים יופיע בתקנון הקופה במקרה של קופת גמל שאינה קופת ביטוח, או בנספח מסלולי ההשקעה במקרה של קופת ביטוח או פוליסה שאינה קופת ביטוח כמפורט להלן:

"

מודל השקעות תלוי גיל ומאפיינים נוספים

מסלולי ההשקעה במסגרת המודל הם:

* *תחילית*, מסלול לבני 50 ומטה [מאפיין] [פסיבי]
* *תחילית*, מסלול לבני 60-50[מאפיין] [פסיבי]
* *תחילית*, מסלול לבני 60 ומעלה [מאפיין] [פסיבי]

עמית יועבר בין המסלולים השונים בהתאם לגילו. כמו כן, עמית יועבר בין המסלולים השונים אם מצא הגוף המוסדי כי חל שינוי במאפייני העמית שבשלו יש להעבירו בין המסלולים.

נכסי המסלולים יהיו חשופים לנכסים שונים בכפוף להוראות הדין. הנכסים יושקעו על פי שיקול דעתה של ועדת ההשקעות, בהתחשב, בין היתר, בגילאי העמיתים ובמאפייניהם בכל מסלול. נכסי המסלול יהיו חשופים רק למדדים מתוך רשימת המדדים העונים על התנאים המנויים בסעיף 6 לחוזר גופים מוסדיים 2012-9-9 שעניינו כללי השקעה החלים על גופים מוסדיים. שיעור החשיפה למדדים השונים יהיה בכפוף להוראות הדין ובכפוף לשיקול דעתה של ועדת ההשקעות בהתחשב, בין היתר, בגילאי העמיתים ובמאפייניהם בכל מסלול.

עמית רשאי/לא רשאי לעבור למסלול השקעה במסגרת המודל שאינו מתאים לגילו או למאפייניו או להישאר במסלול כאמור.

"

**אפיק השקעה: אג"ח**

מדיניות השקעה תקנונית של מסלול השקעה המתמחה באפיק ההשקעה אג"ח תהיה בהתאם למפורט בטבלאות א' ו-ב' להלן ושם מסלול המתמחה באפיק השקעה אג"ח יהיה:

*"תחילית*, מסלול אג"ח [התמחות משנה – מנפיק] [התמחות משנה- גאוגרפית] [התמחות משנה - הצמדה] [התמחות משנה - טווח] התמחות משנה – דירוג/כולל לא מדורגות"

כאשר:

1. התמחות משנה – מנפיק, גוף מוסדי יבחר בין אחת האפשרויות בטבלה א' להלן, בהתאם למדיניות ההשקעה בה הוא מעוניין.
2. שדות המסומנים בסוגריים מרובעים ימולאו בהתאם לטבלה ב' להלן, ובהתאם להתמחות המשנה שבחר הגוף המוסדי, ככל שבחר התמחות כאמור.
3. לא בחר הגוף המוסדי התמחות משנה מסוג דירוג, יוסיף לשם המסלול את המילים "כולל לא מדורגות".

דוגמאות: קופת גמל X, מסלול אג"ח ממשלת ישראל צמוד מדד; קופת גמל X, מסלול אג"ח ממשלות בדירוג גבוה; קופת גמל X, מסלול אג"ח קונצרני בישראל לטווח ארוך כולל לא מדורגות.

|  |
| --- |
| **טבלה א' – התמחות משנה מנפיק** |
| **מדיניות השקעה תקנונית** | **התמחות המשנה המתאימה**  |
| נכסי המסלול יהיו חשופים לנכסים כמפורט להלן בלבד. החשיפה תהיה בשיעור שלא יפחת מ-100% ולא יעלה על 120% מנכסי המסלול: * אג"ח סחירות ושאינן סחירות של חברות.
* ני"ע מסחריים.
* הלוואות שאינן סחירות לחברות.
* אג"ח להמרה.
* פקדונות.

 חשיפה לנכסים כאמור לעיל תושג באמצעות השקעה במישרין, בנגזרים, בתעודות סל, בקרנות נאמנות או בקרנות השקעה.  | קונצרני |
| נכסי המסלול יהיו חשופים לאג"ח של ממשלת ישראל בלבד. החשיפה תהיה בשיעור שלא יפחת מ-100% ולא יעלה על 120% מנכסי המסלול.חשיפה לנכסים כאמור תושג באמצעות השקעה במישרין, בנגזרים, בתעודות סל, בקרנות נאמנות או בקרנות השקעה.  | ממשלת ישראל |
| נכסי המסלול יהיו חשופים לאג"ח של ממשלת ישראל או של ממשלות אחרות בלבד. החשיפה תהיה בשיעור שלא יירד מ-100% ולא יעלה על 120% מנכסי המסלול. חשיפה לנכסים כאמור תושג באמצעות השקעה במישרין, בנגזרים, בתעודות סל, בקרנות נאמנות או בקרנות השקעה. | ממשלות שונות |
|  |  |

|  |
| --- |
| **טבלה ב' - התמחויות משנה מודולריות עבור מסלולים המתמחים באפיק ההשקעה אג"ח** |
| **סוג התמחות המשנה** | **תוספת למדיניות ההשקעה התקנונית** | **התמחות המשנה המתאימה**  |
| *דירוג* *(לא רלוונטי כשהמנפיק הוא ממשלת ישראל בלבד)* | נכסי המסלול יהיו חשופים לנכסים המפורטים לעיל בדירוג BBB- ומעלה בלבד. | מדורגות |
| נכסי המסלול יהיו חשופים לנכסים המפורטים לעיל בדירוג AA ומעלה בלבד. | בדירוג גבוה |
| *גאוגרפית**(לא רלוונטי כשהמנפיק הוא ממשלת ישראל בלבד)* | נכסי המסלול יהיו חשופים לנכסים המפורטים לעיל שהונפקו בישראל בלבד. | בישראל |
| נכסי המסלול יהיו חשופים לנכסים המפורטים לעיל שהונפקו לחו"ל בלבד. | בחו"ל |
| *מטבע* | נכסי המסלול יהיו חשופים לשקל בלבד. | שקלי |
| נכסי המסלול יהיו חשופים למט"ח בלבד. | מט"ח |
| *הצמדה* | נכסי המסלול יהיו חשופים לנכסים המפורטים לעיל הצמודים למדד המחירים לצרכן בלבד. | צמוד מדד |
| נכסי המסלול יהיו חשופים לנכסים המפורטים לעיל שאינם צמודים למדד המחירים לצרכן בלבד. | לא צמוד |
| *טווח* | נכסי המסלול יהיו חשופים לנכסים המפורטים לעיל שמשך החיים הממוצע שלהם אינו עולה על שנה.  | לטווח קצר |
| נכסי המסלול יהיו חשופים לנכסים המפורטים לעיל שמשך החיים הממוצע שלהם בין שנה ל-5 שנים.  | לטווח בינוני |
| נכסי המסלול יהיו חשופים לנכסים המפורטים לעיל שמשך החיים הממוצע שלהם עולה על 5 שנים. | לטווח ארוך |

**אפיק השקעה: מניות**

מדיניות השקעה תקנונית של מסלול השקעה המתמחה באפיק ההשקעה מניות תכיל את המגבלה הבאה:

"נכסי המסלול יהיו חשופים למניות בלבד. החשיפה תהיה בשיעור שלא יפחת מ-100% ולא יעלה על 120% מנכסי המסלול. החשיפה תושג באמצעות השקעה במישרין, בנגזרים, בתעודות סל, בקרנות נאמנות או בקרנות השקעה."

בנוסף, גוף מוסדי יוכל להוסיף התמחות משנה למדיניות ההשקעה התקנונית במסלול בהתאם לטבלה ג' להלן.

שם מסלול המתמחה באפיק השקעה מניות יהיה:

"*תחילית*, מסלול מניות [התמחות משנה- גאוגרפית] [התמחות משנה- מטבע]"

כאשר התמחות המשנה תמולא בהתאם לטבלה ג' להלן, ובהתאם להתמחות המשנה שבחר הגוף המוסדי, ככל שבחר התמחות כאמור.

|  |
| --- |
| **טבלה ג' - התמחויות משנה מודולריות עבור מסלולים המתמחים באפיק ההשקעה מניות** |
| **סוג התמחות המשנה** | **תוספת למדיניות ההשקעה התקנונית** | **התמחות המשנה המתאימה**  |
| *גאוגרפית* | נכסי המסלול כאמור לעיל יהיו חשופים למניות שהונפקו בישראל בלבד. | בישראל |
| נכסי המסלול כאמור לעיל יהיו חשופים למניות שהונפקו בחו"ל בלבד. | בחו"ל |
| *מטבע* | נכסי המסלול יהיו חשופים לשקל בלבד. | שקלי |
| נכסי המסלול יהיו חשופים למט"ח בלבד. | מט"ח |

**אפיק השקעה: מטבע**

מדיניות השקעה תקנונית של מסלול השקעה המתמחה באפיק ההשקעה מטבע תהיה בהתאם למפורט בטבלה ד' להלן.

שם מסלול המתמחה באפיק השקעה מט"ח יהיה:

"*תחילית*, מסלול התמחות משנה – סוג מטבע"

כאשר בשדה "התמחות משנה – סוג מטבע", גוף מוסדי יבחר בין אחת האפשרויות בטבלה ד' להלן, בהתאם למדיניות ההשקעה בה הוא מעוניין.

|  |
| --- |
| **טבלה ד' – התמחות משנה (סוג מטבע)** |
| **מדיניות ההשקעה התקנונית** | **התמחות המשנה המתאימה** |
| נכסי המסלול יהיו חשופים למטבע חוץ בלבד. החשיפה תהיה בשיעור שלא יירד מ-100% ולא יעלה על 120% מנכסי המסלול.החשיפה תושג באמצעות השקעה במישרין, בנגזרים או בתעודות סל.  | מטבע חוץ |
| נכסי המסלול יהיו חשופים למטבע X בלבד. החשיפה תהיה בשיעור שלא יפחת מ-100% ולא יעלה על 120% מנכסי המסלול.החשיפה תושג באמצעות השקעה במישרין, בנגזרים או בתעודות סל. | מטבע X |

**אפיק השקעה: כספי**

מדיניות ההשקעה התקנונית תהיה:

"כל נכסי המסלול יושקעו בנכסים המפורטים בסעיף 2א לתקנות השקעות משותפות בנאמנות (נכסים שמותר לקנות ולהחזיק בקרן ושיעוריהם המרביים), התשנ"ה-1994."

שם מסלול המתמחה באפיק השקעה כספי יהיה: "*תחילית*, מסלול כספי".

**תחום השקעה: חו"ל**

מדיניות ההשקעה התקנונית במסלול השקעה המתמחה בתחום ההשקעה חו"ל תהיה:

"נכסי המסלול יהיו חשופים לנכסים מסוגים שונים על פי שיקול דעתה של וועדת ההשקעות בקופה ובכפוף להוראות הדין. נכסי המסלול כאמור יהיו חשופים לנכסים שהונפקו בחו"ל בלבד. החשיפה תהיה בשיעור שלא יירד מ-100% ולא יעלה על 120% מנכסי המסלול. החשיפה תושג באמצעות השקעה במישרין, בנגזרים, בקרנות נאמנות או קרנות השקעה או בתעודות סל."

בנוסף, גוף מוסדי יוכל להוסיף התמחות משנה למדיניות ההשקעה התקנונית במסלול בהתאם לטבלה ה' להלן.

שם מסלול המתמחה בתחום ההשקעה חו"ל יהיה:

"*תחילית*, מסלול חו"ל [התמחות משנה – מטבע]"

כאשר התמחות המשנה תמולא בהתאם לטבלה ה' להלן, ובהתאם להתמחות המשנה שבחר הגוף המוסדי, ככל שבחר התמחות כאמור.

|  |
| --- |
| **טבלה ה' - התמחויות משנה מודולריות עבור מסלולים המתמחים בתחום השקעה חו"ל** |
| **סוג התמחות המשנה** | **תוספת למדיניות ההשקעה התקנונית** | **התמחות המשנה המתאימה**  |
| *מטבע* | נכסי המסלול יהיו חשופים לשקל בלבד. | שקלי |
| נכסי המסלול יהיו חשופים למט"ח בלבד. | מט"ח |

**מכשיר השקעה – מחקה מדד**

במסלול השקעה המתמחה במכשיר השקעה כהגדרתו בחוזר, מדיניות ההשקעה התקנונית תהיה:

נכסי המסלול יהיו חשופים לשם המדד בו מתמחה המסלול מתוך רשימת המדדים להלן. החשיפה תהיה בשיעור של 100% מנכסי המסלול.

שם מסלול המתמחה במכשיר השקעה יהיה:

 "*תחילית*, מסלול מחקה המדד המפורט במדיניות ההשקעה התקנונית".

**מסלולים מתמחים משולבים**

מדיניות ההשקעה במסלול מתמחה משולב תהיה כמפורט בטבלה ו' להלן.

שם מסלול מתמחה משולב יהיה:

"*תחילית*, מסלול משולב 75% לפחות באג"ח [התמחות משנה- מנפיק] [התמחות משנה- גאוגרפית] [התמחות משנה - הצמדה] [התמחות משנה - טווח] התמחות משנה – דירוג/כולל לא מדורגות ועד X% במניות/X% - X% במניות/לפחות X% במניות [התמחות משנה- גאוגרפית] [התמחות משנה- מטבע] [פסיבי]"

כאשר:

1. התמחות משנה מסוג מנפיק תהיה בהתאם לטבלה א' לעיל.
2. הגוף המוסדי רשאי להוסיף התמחויות משנה למדיניות ההשקעה התקנונית בהתאם לאמור בטבלה ב' לעיל.
3. לא בחר הגוף המוסדי התמחות משנה מסוג דירוג, יוסיף לשם המסלול את המילים "כולל לא מדורגות".
4. הגוף המוסדי רשאי להוסיף את הסיומת פסיבי בהתאם למפורט בטבלה ו' להלן.

|  |
| --- |
| **טבלה ו' – מסלולים מתמחים משולבים** |
| **מדיניות השקעה תקנונית**  | **מנוהל/פסיבי** |
| נכסי המסלול יהיו חשופים לנכסים כמפורט להלן:חשיפה לנכסי אג"ח כמפורט להלן תהיה בשיעור שלא יפחת מ-75% ולא יעלה על 100% מנכסי המסלול: * פירוט נכסים כאמור בטבלה א', בהתאם להתמחות הרצויה במנפיק.

חשיפה למניות תהיה בשיעור שלא יעלה על X%/לא יעלה על-X% ולא יפחת מ- X%/לא יפחת מ-X% מנכסי המסלול.חשיפה לנכסים כאמור לעיל תושג הן באמצעות השקעה במישרין והן באמצעות השקעה בנגזרים, בתעודות סל, בקרנות נאמנות או בקרנות השקעה. חשיפה לנכסים שאינם נכסי אג"ח ואינם מניות תהיה על פי שיקול דעתה של וועדת ההשקעות ובכפוף לכל דין.  | ----  |
| נכסי המסלול יהיו חשופים רק למדדים מתוך רשימת המדדים העונים על התנאים המנויים בסעיף 6 לחוזר גופים מוסדיים 2012-9-9 שעניינו כללי השקעה החלים על גופים מוסדיים. שיעור החשיפה למדדים השונים יהיה בכפוף להוראות הדין ובכפוף לשיקול דעתה של ועדת ההשקעות ובכפוף למפורט להלן:* חשיפה למדדים על נכסי אג"ח כמפורט להלן תהיה בשיעור שלא יפחת מ-75% ולא יעלה על 100% מנכסי המסלול:
	+ רשימת מדדי האג"ח השונים בהם יושקעו נכסי המסלול.
* חשיפה למדדי מניות כמפורט להלן תהיה בשיעור ש שלא יעלה על X%/לא יעלה על-X% ולא יפחת מ- X%/לא יפחת מ-X% מנכסי המסלול.
	+ רשימת מדדי המניות השונים בהם יושקעו נכסי המסלול.
 | פסיבי |

**מסלול מתמחה** **אחר**

מדיניות השקעה תקנונית של מסלול השקעה מתמחה אחר תהיה בהתאם למפורט בטבלה ז' להלן.

שם מסלול מתמחה אחר יהיה:

"*תחילית*, מסלול התמחות ראשית"

כאשר ההתמחות הראשית תהיה כאמור בטבלה ז' להלן.

|  |
| --- |
| **טבלה ז' – התמחות ראשית (מתמחה אחר)** |
| **מדיניות השקעה תקנונית**  | **ההתמחות הראשית המתאימה** |
| נכסי המסלול יהיו חשופים לנכסים מסוגים שונים בכפוף להוראות הדין ובכפוף לכללי ההלכה היהודית/השריעה בלבד. ההשקעות במסלול תהיינה בסמכותה ובאחריותה הבלעדית של ועדת ההשקעות והחברה המנהלת תהיה חייבת לפעול בנאמנות כלפי העמיתים במסלול זה. השאת התשואה במסלול מוגבלת בכך שההשקעות בו כפופות לכללי ההלכה היהודית/השריעה. | הלכתי/שריעה |
| מסלול ההשקעה מתנהל כקופת גמל בניהול אישי לפי תקנות הפיקוח על שירותים פיננסיים (קופות גמל)(קופת גמל בניהול אישי), התשס"ט – 2009. | בניהול אישי (IRA) |

**מסלולים כלליים בקרנות השתלמות ובפוליסות ביטוח שאינן קופות ביטוח**

מדיניות השקעה של מסלול כללי יהיה כמפורט בטבלה ח' להלן.

שם מסלול כללי יהיה:

"*תחילית*, מסלול [טקסט חופשי] כללי [פסיבי]"

כאשר:

1. הגוף המוסדי רשאי להוסיף טקסט חופשי לשם המסלול. על הטקסט החופשי לעמוד באיסור ההטעיה כאמור בסעיף 8 לחוזר.
2. הגוף המוסדי רשאי להוסיף את הסיומת פסיבי בהתאם למפורט בטבלה ח' להלן.

|  |
| --- |
| **טבלה ח' – מסלולים כלליים** |
| **מדיניות השקעה תקנונית**  | **מנוהל/פסיבי** |
| נכסי המסלול יהיו חשופים לנכסים מסוגים שונים בכפוף להוראות הדין ובכפוף לשיקול דעתה של ועדת ההשקעות.  | ----  |
| נכסי המסלול יהיו חשופים רק למדדים מתוך רשימת המדדים העונים על התנאים המנויים בסעיף 6 לחוזר גופים מוסדיים 2012-9-9 שעניינו כללי השקעה החלים על גופים מוסדיים. שיעור החשיפה למדדים השונים יהיה בכפוף להוראות הדין ובכפוף לשיקול דעתה של ועדת ההשקעות. | פסיבי |

**מסלולים מתמחים באוכלוסיות יעד בקרנות השתלמות ובפוליסות ביטוח שאינן קופות ביטוח**

מדיניות השקעה תקנונית במסלול המתמחה באוכלוסיית יעד תהיה כמפורט בטבלה ט' להלן:

שם המסלול יהיה:

"*תחילית*, מסלול לאוכלוסיית היעד שנקבעה במדיניות ההשקעה התקנונית [פסיבי]".

כאשר:

1. במקום השדה המסומן בקו תחתון תבוא אוכלוסיית היעד שנקבעה במדיניות ההשקעה התקנונית בהתאם לטבלה ט' להלן.
2. הגוף המוסדי רשאי להוסיף את הסיומת פסיבי בהתאם למפורט בטבלה ט' להלן.

|  |
| --- |
| **טבלה ט' – מסלולים מתמחים באוכלוסיות יעד** |
| **מדיניות השקעה תקנונית**  | **מנוהל/פסיבי** |
| נכסי המסלול יהיו חשופים לנכסים מסוגים שונים בכפוף להוראות הדין ובכפוף לשיקול דעתה של ועדת ההשקעות לגבי מדיניות ההשקעה המתאימה לאוכלוסיית היעד שקבע הגוף המוסדי בהתאם להוראות סעיף 7(ג) לחוזר. | ---- |
| נכסי המסלול יהיו חשופים רק למדדים מתוך רשימת המדדים העונים על התנאים המנויים בסעיף 6 לחוזר גופים מוסדיים 2012-9-9 שעניינו כללי השקעה החלים על גופים מוסדיים. שיעור החשיפה למדדים השונים יהיה בכפוף להוראות הדין ובכפוף לשיקול דעתה של ועדת ההשקעות לגבי מדיניות ההשקעה המתאימה לאוכלוסיית היעד שקבע הגוף המוסדי בהתאם להוראות סעיף 7(ג) לחוזר.  | פסיבי |

**תוספות למדיניות ההשקעה התקנונית**

1. גוף מוסדי יוסיף את האמור להלן למדיניות השקעה תקנונית של כל אחד ממסלולי ההשקעה שבניהולו, למעט בקרן חדשה מקיפה ולמעט במסלולים מתמחים אחרים, במסלולים מתמחים באוכלוסיית יעד:

"נכסי המסלול החשופים לנכסים כמפורט לעיל יהיו כל נכסי המסלול למעט שיעור מהנכסים אשר יושקע במזומנים לצורך טיפול בהפקדות, משיכות והעברות כספים, [ולמעט נכסים שיינתנו כהלוואה לעמיתים בקופה, ככל שיינתנו]".

כאשר גוף מוסדי יהיה רשאי להוסיף את האמור בסוגריים המרובעים אם לפי תקנון הקופה או לפי תנאי הפוליסה, לפי העניין, רשאי העמית לקבל הלוואות מהקופה.

1. בקרן חדשה מקיפה יוסיף גוף מוסדי את האמור להלן למדיניות ההשקעה התקנונית של כל אחד ממסלולי ההשקעה המתמחים שבניהולו, למעט במסלולים מתמחים אחרים:

"נכסי המסלול החשופים לנכסים כמפורט לעיל יהיו כל נכסי המסלול למעט שיעור מהנכסים אשר יושקע במזומנים לצורך טיפול בהפקדות, משיכות והעברות כספים, למעט נכסים המושקעים באגרות חוב מסוג "ערד" [ולמעט נכסים שיינתנו כהלוואה לעמיתים בקופה, ככל שיינתנו]".

כאשר גוף מוסדי יהיה רשאי להוסיף את האמור בסוגריים המרובעים אם לפי תקנון הקרן רשאי העמית לקבל הלוואות מהקופה.

1. שם מסלול ההשקעה בו חוסך העמית, ומספר מס הכנסה של המסלול. [↑](#footnote-ref-1)
2. מגבלת השקעה המופיעה בתקנון הקופה לגבי מסלול ההשקעה בו חוסך העמית, ככל שישנה. [↑](#footnote-ref-2)
3. קישור לדף באתר בו ניתן להוריד טופס "בקשה להעברת כספים בין מסלולי השקעה". [↑](#footnote-ref-3)
4. פירוט כל המסמכים שעל עמית לצרף לבקשה להעברת כספים בין מסלולי השקעה בהתאם לנהלי הגוף המוסדי. [↑](#footnote-ref-4)
5. פירוט כל המסמכים הנוספים שעל העמית לצרף לבקשה במקרה האמור, ככל שישנם. [↑](#footnote-ref-5)